CELEX: 62020TN0350
Language: mt
Date: 2020-06-09 00:00:00
Title: Kawża T-350/20: Rikors ippreżentat fid-9 ta’ Ġunju 2020 – Wagenknecht vs Il-Kummissjoni

17.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 271/41
            
         
      Rikors ippreżentat fid-9 ta’ Ġunju 2020 – Wagenknecht vs Il-Kummissjoni
      (Kawża T-350/20)
      (2020/C 271/52)
      Lingwa tal-kawża: l-Ingliż
      
         Partijiet
      
      
         Rikorrent: Lukáš Wagenknecht (Pardubice, ir-Repubblika Ċeka) (rappreżentant: A. Dolejská, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara li l-Kummissjoni Ewropea naqqset, skont l-Artikolu 325(1) u l-Artikolu 319(3) tat-Trattat dwar il-Funzjonament tal-Unjoni Ewropea (TFUE) u l-Artikolu 61(1) tar-Regolament (UE, Euratom) 2018/1046 tal-Parlament Ewropew u tal-Kunsill (1), li tieħu miżura vinkolanti u ta’ deterrent immirata li tipprevjeni jew tindirizza l-kunflitt ta’ interess tal-Prim Ministru tar-Repubblika Ċeka, Andrej Babiš, billi ma adottatx miżura vinkolanti:
                  
                              —
                           
                           
                              li tipprevjeni l-membri tal-Kulleġġ ta’ Kummissarji, b’mod partikolari l-President tiegħu, milli jiltaqa’ u milli jieħu kwistjonijiet mal-Prim Ministru tar-Repubblika Ċeka, Andrej Babiš, relatat mal-Qafas Finanzjarju Multiannwali (MFF) tal-UE għal 2021 -2027 u l-baġit tal-UE in ġenerali;
                           
                        
                              —
                           
                           
                              li twaqqaf ħlasijiet diretti ta’ agrikoltura mill-baġit tal-UE lil ċerti kumpanniji li tagħhom il-Prim Ministru tar-Repubblika Ċeka, Andrej Babiš, huwa persuna li tikkontrolla u sid benefiċjarju.
                           
                        
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka ħames motivi.
      
                  1.
               
               
                  L-ewwel motiv ibbażat fuq il-fatt li r-rikorrent sejjaħ lill-Kummissjoni Ewropea, permezz ta’ ittra tat-30 ta’ Jannar 2020, biex taġixxi skont l-Artikolu 265 TFUE, iżda l-Kummissjoni Ewropea, fir-risposta tagħha, ma indirizzatx il-kontenuti tas-sejħa tar-rikorrent u pprovdietlu risposta dwar suġġett kompletament differenti.
                  
                              —
                           
                           
                              Il-Kummissjoni rċeviet l-istedina biex taġixxi mir-rikorrent u, għalkemm irrispondiet għal din l-istedina, ma adottatx fir-risposta tagħha xi pożizzjoni fir-rigward tal-istedina tar-rikorrent biex tevita laqgħat u diskussjonijiet mal-Prim Ministru Ċek dwar l-MFF 2021-2027 u n-nuqqas tal-Kummissjoni li twaqqaf ħlasijiet diretti tal-agrikoltura lill-kumpanniji ta’ ċerti gruppi, li tagħhom il-Prim Ministru Ċek huwa persuna li tikkontrolla u sid benefiċjarju. Minflok ma tat risposta relatata mal-ħlas illegali ta’ sussidji diretti ta’ agrikoltura lil dawk il-gruppi, il-Kummissjoni pprovdiet informazzjoni dwar il-waqfien ta’ fondi ta’ investiment strutturali u ta’ agrikoltura lil wieħed minn dawk il-gruppi, li huwa suġġett differenti li ma kienx is-suġġett tas-sejħa biex taġixxi tar-rikorrent. Dwar it-tieni parti tas-sejħa tar-rikorrent, sa fejn l-uffiċjali tal-Kummissjoni Ewropea ma għandhomx jiltaqħu u jiddiskutu l-MFF 2021-2027 ma’ Andrej Babiš, il-Kummissjoni baqgħet siekta kompletament.
                           
                        
            
                  2.
               
               
                  It-tieni motiv ibbażat fuq il-fatt li r-rikorrent huwa kkonċernat direttament min-nuqqas tal-Kummissjoni Ewropea li tieħu azzjoni billi: (i) l-ebda att intermedju ieħor ma huwa neċessarju sabiex jipprevjeni membru tal-Kulleġġ ta’ Kummissarji, b’mod partikolari il-President tiegħu milli jiltaqa’ ma’ u jiddiskuti mal-Prim Ministru Ċek dwar l-MFF 2021-2027; u (ii) is-sitwazzjoni legali tar-rikorrent huwa affetwat billi huwa rappreżentant elett tas-Senat tal-Parlament tar-Repubblika Ċeka responsabbli tal-investigazzjoni tal-kunflitt ta’ interess tal-Prim Ministru Ċek, bħala membru ta’ Kumitat tas-Senat speċjali stabbilit għal dan il-għan, li minnu il-Kummissjoni kienet qiegħda żżomm lura b’mod illegali dokumenti biex iwaqqfu l-missjoni ta’ investigazzjoni tiegħu.
               
            
                  3.
               
               
                  It-tielet motiv ibbażat fuq il-fatt tal-interess individwali tar-rikorrent mill-ommissjoni tal-Kummissjoni Ewropea li taġixxi kontra l-kunflitt ta’ interess tal-Prim Ministru Ċek, Andrej Babiš, u l-interess li jaġixxi jqum minn: (i) id-dmir kostituzzjonali tar-rikorrent li jikkontrolla l-adozzjoni korretta ta’ atti legali tal-UE, inkluż il-baġit tal-UE (MFF 2021-2027); (ii) id-dmir kostituzzjonali tar-rikorrent li jimplika id-dritt li jikkontrolla l-Prim Ministru Ċek meta jiltaqa’ mal-membri tal-Kulleġġ ta’ Kummissarji, inkluż id-dmir li jeżerċita b’mod responsabbli l-funzjoni tal-membru tal-Kumitat tas-Senat speċjali msemmi iktar ’il fuq; (iii) l-elezzjoni tar-rikorrent fl-elezzjonijiet tal-2018 għas-Senat tar-Repubblika Ċeka u l-fatt li huwa f’kompetizzjoni mal-kandidati tal-partit “ANO” kkontrollat mill-Prim Ministru Ċek; (iv) il-fatt li r-rikorrent irċieva l-istess theddid ta’ mewt hekk kif riċevuti wkoll mill-MEPs tal-Kumitat ta’ Kontroll Baġitarju (CONT) tal-Parlament Ewropew fi Frar 2020 peress li t-tnejn li huma pprovaw jaġixxu kontra l-kunflitt ta’ interess ta’ Andrej Babiš.
               
            
                  4.
               
               
                  Ir-raba’ motiv ibbażat fuq il-fatt li titwettaq ċaħda ta’ ġustizzja jekk membru tal-parlament nazzjonali ta’ Stat Membru tal-UE jiċċaħħad milli jġib azzjoni f’dan il-każ, peress li jkun miċħud milli jeżerċita anki kontroll indirett permezz tal-Qorti tal-Ġustizzja tal-Unjoni Ewropea fuq il-Kummissjoni Ewropea, il-fergħa eżekuttiva tas-sistema istituzzjonali tal-UE.
               
            
                  5.
               
               
                  Il-ħames motiv ibbażat fuq il-fatt li hemm ksur mill-Kummissjoni tal-obbligu tagħha li taġixxi kontra l-kunflitt ta’ interess tal-Prim Ministru Ċek, Andrej Babiš, skont l-Artikolu 325(1) TFUE u l-Artikolu 319(3), flimkien mar-Resoluzzjoni tal-Parlament Ewropew tat-13 ta’ Diċembru 2018 (2) u l-Artikolu 61(1) tar-Regolament (UE, Euratom) tal-Parlament Ewropew u tal-Kunsill. Il-kundizzjonijiet kollha għall-Kummissjoni li taġixxi ġew sodisfatti, b’mod partikolari: (i) l-eżistenza ta’ kunflitt ta’ interess ta’ Andrej Babiš; (ii) il-parteċipazzjoni ta’ Andrej Babiš fl-atti preparatorji għall-implimentazzjoni tal-baġit tal-UE; u (iii) il-fatt li l-kunflitt ta’ interess ta’ Andrej Babiš jikkostitwixxi “attività illegali oħra li taffettwa l-interessi finanzjarji tal-Unjoni” skont it-tifsira tal-Artikolu 325(1) TFUE. Il-Kummissjoni għalhekk ġiet obbligata taġixxi, iżda naqqset milli taġixxi, billi ma adottatx miżuri ta’ deterrent li jinnewtralizzaw il-kunflitt ta’ interess tal-Prim Ministru Ċek skont l-obbligu tagħha stabbilit fl-Artikolu 319(3) u fl-Artikolu 325(1) TFUE u t-tieni sentenza tal-Artikolu 61(1) tar-Regolament (UE, Euratom) 2018/1046 tal-Parlament Ewropew u tal-Kunsill. Minflok, mit-2 ta’ Awwissu 2018, il-membri tal-Kulleġġ ta’ Kummissarji, b’mod partikolari l-President tiegħu, komplew jiltaqgħu u jiddiskutu mal-Prim Ministru Ċek l-MFF 2021-2027, u l-Kummissjoni kompliet tħallas pagamenti diretti ta’ agrikoltura, bi ksur tal-projbizzjoni ta’ kunflitt ta’ interess, lill-kumpanniji ta’ ċerti gruppi li tagħhom Andrej Babiš huwa persuna li tikkontrolla u sid benefiċjarju.
               
            
         (1)  Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU 2018, L 193, p. 1, rettifika ĠU 2019, L 60, p. 36).
      
         (2)  “Kunflitt ta’ interess u l-protezzjoni tal-baġit tal-UE fir-Repubblika Ċeka”, Resoluzzjoni tal-Parlament Ewropew P8_TA(28) 0530 tat-13 ta’ Diċembru 2018 (2018/2975(RSP)).